清明日同宋才夫王子友游秦氏園分韻得一字
作者：李流謙
朝代：宋

paragraphs: 誰澆無邊春，釀成此天色。
文章祇引睡，茗椀不著力。
雖無田父邀，欲到野人宅。
日萼鬭深妍，風條舞柔碧。
數峯極藴藉，未到輒目逆。
人心有同然，一樣寄岑寂。
茅茨破不補，吾意嘿有適。
置樽小軒戶，雲氣手闔闢。
蒼蒼萬檀欒，晚吹自蕭瑟。
穿荒取微逕，便曠從短策。
忽與幽興會，照我兩尺璧。
白虹潤山木，取友固多益。
談深近迂怪，理奧煩探索。
鯨杯不足吞，馬肝無用食。
玉虬蟠蜿蜒，萬鱗寒縮澀。
餞春春未闌，尚及三之一。